Presentació de sol·licituds: fins al 6 de juliol de 2020
Les persones que vulguin concórrer a la present convocatòria de proves han de presentar la corresponent sol·licitud de participació, preferentment pel canal telemàtic, mitjançant la petició genèrica adreçada a la Direcció General de Dret i d'Entitats Jurídiques del Departament de Justícia disponible en aquest tràmit.
Es considera data vàlida, a l'efecte de còmput de terminis, la d'entrada al Registre electrònic.
La data i l'hora oficials del Registre electrònic de l'Administració de la Generalitat de Catalunya és la data i l'hora oficials a Catalunya.
a) Ser espanyol, nacional d'un estat membre de la Unió Europea, dels altres signataris de l'Acord sobre l'Espai Econòmic Europeu, o d'un país que concedeixi reciprocitat de títols i de drets.
b) Ser major d'edat i tenir plena capacitat d'obrar.
c) Estar en possessió d'alguns dels següents títols acadèmics:
Llicenciatura en dret, en ciències econòmiques, en ciències empresarials o en ciències polítiques establertes per l'article 6. e ) del Decret 424/1963, d'1 de març, d'aprovació de l'Estatut orgànic de la professió de gestor administratiu. �
Llicenciatura de l'àmbit de les ciències econòmiques i empresarials, del dret i de les ciències polítiques que les van succeir en l'extingit Catàleg de títols universitaris oficials d'Espanya.
Màster universitari implantat pel Reial decret 1393/2007, de 27 d'abril, adscrit a la branca de coneixement de les ciències socials i jurídiques i vinculat a l'àmbit disciplinari d'alguna de les llicenciatures requerides per l'Estatut orgànic.
Grau implantat en virtut del Reial decret 1393/2007, de 27 d'abril, en el procés de verificació del qual la Universitat que expedeix el títol hagi declarat específicament que els esmentats estudis de grau substitueixen una de les llicenciatures previstes en els punts precedents.
Titulació universitària oficial obtinguda en altres estats que acrediti la seva equivalència al nivell MECES 3 i la seva homologació respecte a alguna de les titulacions anteriors.
d) No haver estat inhabilitat per a l'exercici de funcions públiques ni separat per expedient disciplinari del servei de cap de les administracions públiques espanyoles, ni de les d'algun estat de la Unió Europea o d'un estat que concedeixi reciprocitat de títols i drets.
Els participants en les proves han d'acreditar que la gestoria administrativa a la qual aspirin estarà en condicions d'atendre els ciutadans i ciutadanes en qualsevol de les dues llengües oficials, així com disposar del personal que en tingui coneixement adequat i suficient per exercir les funcions pròpies del seu lloc de treball.
El tribunal anuncia les proves als webs corporatius i als taulers d'anuncis de les seus i delegacions dels col·legis de gestors administratius de Catalunya i del Consell de Col·legis de Gestors Administratius de Catalunya i al web del Departament de Justícia http://justicia.gencat.cat/gestors, almenys amb un mes d'antelació a la data de celebració de les proves.
El contingut objecte de les proves el constitueixen els blocs temàtics establerts d'acord amb el Consell General de Col·legis Oficials de Gestors Administratius d'Espanya, que s'adjunten a l'annex 2 d'aquesta Resolució, al qual s'han incorporat els continguts del dret propi de Catalunya d'acord amb el Reial decret 756/2006, de 16 de juny, sobre traspàs de funcions i serveis de l'Administració de l'Estat a la Generalitat de Catalunya en matèria d'expedició del títol de gestor administratiu.
La durada de les proves és de tres hores i es fa efectiva en una única sessió continuada.
Les sol·licituds d'admissió han d'anar acompanyades del justificant de l'entitat bancària de l'abonament de l'import de la taxa, excepte les persones que en puguin estar exemptes.
Juntament amb la petició genèrica cal presentar el formulari Full de dades de la convocatòria i l'acreditació de la llengua catalana.
En emplenar la petició genèrica és important que seleccioneu el Departament de Justícia com a destinatari.
A més, la sol·licitud també es pot presentar a qualsevol dels llocs que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, d'acord amb el que estableix la disposició derogatòria única de la Llei 39/2015, d'1 d'octubre, del procediment administratiu comú de les administracions públiques.
Les proves tindran lloc el dia 7 de novembre de 2020, (dissabte), a les 10.30 hores, a l'Aula Victoria Kent, de la facultat de Dret de la Universitat de Barcelona, Avinguda de la Diagonal, 684, de Barcelona.
Es convoquen tots els aspirants en una única crida i hauran de presentar-se amb el DNI en el lloc indicat.
Finalitzat el termini de presentació de les sol·licituds, el president del Consell de Col·legis de Gestors Administratius de Catalunya aprova la llista provisional d'admesos i exclosos, que s'exposa al tauler d'anuncis de les seus i delegacions dels col·legis de gestors administratius de Catalunya i del Consell de Col·legis de Gestors Administratius de Catalunya.
Els aspirants exclosos disposen d'un termini de deu dies hàbils per esmenar el defecte que hagi motivat la no-admissió.
Contra l'exclusió, les persones interessades poden interposar la reclamació oportuna davant el Consell de Col·legis de Gestors Administratius de Catalunya en el termini de quinze dies hàbils a comptar de l'endemà de la publicació de la llista esmentada en el paràgraf anterior.
Transcorregut aquest termini, el president del Consell de Col·legis de Gestors Administratius de Catalunya aprova la relació definitiva d'aspirants admesos i exclosos a la celebració de les proves, que s'exposa als webs corporatius i als taulers d'anuncis de les seus i delegacions dels col·legis de gestors administratius de Catalunya i del Consell de Col·legis de Gestors Administratius de Catalunya i al web del Departament de Justícia http://justicia.gencat.cat/gestors.
No es retornen les quantitats abonades en concepte de drets d'examen en cap supòsit, incloent els supòsits de no-admissió dels aspirants per causes imputables exclusivament a les persones interessades derivades de la declaració feta a la sol·licitud.
Una vegada finalitzades les proves, el tribunal remet la relació d'aspirants declarats aptes al president del Consell de Col·legis de Gestors Administratius de Catalunya, el qual sol·licita al Departament de Justícia que publiqui al DOGC la llista d'aspirants declarats aptes exposada prèviament a les seus i delegacions dels col·legis de gestors administratius de Catalunya, del Consell de Col·legis de Gestors Administratius de Catalunya corporatius i al web del Departament de Justícia.
Els aspirants aptes poden sol·licitar l'expedició del títol de gestor administratiu al president del Consell de Col·legis de Gestors Administratius de Catalunya, a partir de la data que es determini en la publicació.